b'\n_START_ARTICLE_\nRegjeringen.no\n_START_SECTION_\nRedaksjonell profil\n_START_PARAGRAPH_\nNettstedet publiserer pressemeldinger, nyheter, og regjeringsdokumenter. Siden 2010 har nettstedet eksperimentert med artikler med mer personlig avsender p\xc3\xa5 subdomenet blogg.regjeringen.no. De fleste st\xc3\xb8rre dokument publiseres b\xc3\xa5de i en PDF-versjon og som enkeltsider med en HTML-side per kapittel, fra 2012 legges lengre dokument ut i e-bokformatet EPUB. PDF-versjonen er identisk med papirversjonen av dokumentet. _NEWLINE_regjeringen.nos publiseringsl\xc3\xb8sning har st\xc3\xb8tte for fasettert s\xc3\xb8k, som vil si at brukere kan s\xc3\xb8ke etter dokumenttype, filtrere etter dato eller departement som har publisert dokumentet. S\xc3\xb8keboksen kan enten s\xc3\xb8ke innen et departement, eller globalt i alle dokumentene publisert p\xc3\xa5 regjeringen.no.\n_START_SECTION_\nHistorikk\n_START_PARAGRAPH_\nregjeringen.no ble lansert som regjeringens nye offisielle nettsted 12. februar 2007 og erstattet Offentlig dokumentasjon og informasjon i Norge (Odin). _NEWLINE_Odin ble lansert som et pr\xc3\xb8veprosjekt 1. august 1995 og etablert som en permanent tjeneste fra 1998. Nettstedet hadde adressen odin.dep.no og brukte publiseringsverkt\xc3\xb8yet Mogul Publishing, der innholdsleverand\xc3\xb8rene publiserte artikler med utgangspunkt i Microsoft Word. Norsk Regnesentral gjennomf\xc3\xb8rte i 1997 en ekstern evaluering og brukerunders\xc3\xb8kelse. Konklusjonen var at tjenesten \xc2\xabtrass i svakheter og mangler m\xc3\xa5 betraktes som en verdifull tjeneste som fyller viktige behov b\xc3\xa5de for politiske myndigheter, forvaltningen og publikum\xc2\xbb. Statens forvaltningstjeneste fikk av Arbeids- og administrasjonsdepartementet det operative ansvaret for at videreutviklingen av Odin ble gjennomf\xc3\xb8rt i tr\xc3\xa5d med regjeringens beslutning og anbefalinger.'